Poštovani/e,

Inicijativa za prava osoba sa mentalnim invaliditetom MDRI-S Vas poziva na **jednodnevnu obuku za rad sa mladima sa mentalnim invaliditetom**, koju ćemo realizovati **2.jula 2018.godine** u Nišu. U okviru obuke planiramo da održimo i infosesiju sa lokalnim organizacijama sa ciljem unapređenja podrške koju pružaju osobama sa invaliditetom.

Obuka je namenjena omladinskim radnicima/cama u direktnom radu sa mladima koji imaju određeno iskustvo i interesovanje za rad sa mladima iz osetljivih grupa, stručnjacima/stručnjakinjama u direktnom radu sa mladima sa mentalnim invaliditetom kao i onim omladinskim radnicima/cama koji žele da prošire svoja znanja o radu i uključivanju mladih sa  mentalnim invaliditetom. Cilj obuke je da učesnici/ce steknu više informacija o pravima osoba sa mentalnim invaliditetom i unaprede svoja znanja i veštine potrebne za pružanje kvalitetne podrške mladima sa mentalnim invaliditetom kroz interaktivni rad i diskusiju.  Učesnici/ce obuke imaće priliku da čuju iskustvo u radu organiuacije ŽMIG koja godinama radi na uključivanju mladih sa teškoćama u omladinske aktivnosti. Trening će držati predstavnici/ce MDRI- S i omladinska radnica koja ima višegodišnje  iskustvo u uključivanju mladih, Marijana Jović.

Osobe sa invaliditetom izložene su diskriminaciji, isključivanju i kršenju ljudskih prava u svim aspektima života. U posebno su teškom položaju osobe sa intetlektualnim i mentalnim teškoćama kojima nije omogućeno ili im je oduzeto pravo da govore u svoje ime i zastupaju svoje interese. Stavljanje odraslih osoba sa invaliditetom pod starateljstvo, kroz lišenje poslovne sposobnosti ili produženje roditeljskog prava, dovodi do uskraćivanja prava na brak i partnerske odnose, roditeljstvo, odluku o mestu stanovanja, medicinske i zdravstvene intervencije, uskraćivanje biračkog prava i direktno uskraćivanje prava na građansku participaciju, raspolaganje finansijama i imovinom, različita ugovaranja pa čak i volontiranje. Mladi sa mentalnim invaliidtetom su u posebnom riziku od lišenja građanskih prava. Po završetku obrazovanja, nemaju mogućnost zaposlenja ili daljeg školovanja zbog nedostatka podrške te su pod rizikom od lišenja poslovne sposobnosti i institucionalizacije.

Ručak i osveženje tokom trajanja obuke biće obezbeđeni. Troškovi puta će, svim učesnicima, koji nisu iz Niša, biti refundirani. Neophodno je da sačuvate autobusku kartu ili račun za gorivo i putarinu kako bi Vam troškovi bili refundirani.

Molimo Vas da popunite kratku prijavnu tabelu (u nastavku pisma) i pošaljete nam na email adresu [mdri.serbia@gmail.com](mailto:mdri.serbia@gmail.com) **do 28.juna 2018. godine.**

Detaljnije uputstvo o refundaciji putnih troškova kao i program rada učesnice i učesnici će dobiti po potvrdi učešća.

Obuku realizujemo u okviru projekta „Participacija mladih sa invaliditetom: pravosuđe i omladinski rad“, koji se finansira iz budžeta Republike Srbije – Kancelarije za ljudska i manjinska prava, kao deo programa „Sprovođenje antidiskriminacionih politika u Republici Srbiji za 2018.godinu“ .

Rad MDRI-S podržava Švedska u okviru programa Beogradske otvorene škole „Civilno društvo za unapređenje pristupanja Srbije Evropskoj uniji“.

S poštovanjem,

MDRI-S tim

**Prijavni formular**

|  |  |
| --- | --- |
| Ime i prezime |  |
| Organizacija/ustanova/institucija iz koje dolazite |  |
| Website organizacije |  |
| Kontakt email adresa |  |
| Kontakt telefon |  |
| Da li imate prethodnog iskustva u radu sa mladima sa mentalnim invaliditetom?  Ako da, napišite ukratko dužinu rada, ključne izazove u radu i najzančajnija iskustva. |  |
| Po vašem mišljenju, koja znanja i veštine vam je potrebno da unapredite da biste započeli ili podigli kvalitet podrške koju pružate mladima sa mentalnim invaliditetom |  |
| Druge potrebe (učešće personalnog asistenta/kinje, prilagođavanje, posebni zahtevi u ishrani...itd) |  |